2.12 รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 7-8
และนโยบายการลงทุนในบริษัทย่อยในหน้า 27-28) แล้ว บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้อง อันเนื่องมาแต่การกู้ยืมเงิน
และการเก็บค่าตอบแทนการใช้ทรัพย์สิน ซึ่งผู้สอบบัญชีของบริษัทฯ และบริษัทย่อย
ได้รายงานไว้ในหมายเหตุประกอบงบการเงินข้อ 5
รายการบัญชีกับบุคคลหรือกิจการที่เกี่ยวข้องกันว่า “สินทรัพย์ส่วนใหญ่ของบริษัท และหนี้สิน
รายได้และต้นทุนและค่าใช้จ่ายส่วนหนึ่งของบริษัทเป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทเป็นผู้ถือหุ้นใหญ่และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการของบริษัทโดยรายการส่วนใหญ่เป็นการกู้ยืมเงิน
ซึ่งมีการคิดดอกเบี้ยระหว่างกันในอัตราที่ใกล้เคียงกับอัตราดอกเบี้ยของตลาด
(ยกเว้นดอกเบี้ยเงินกู้จากบุคคลที่เกี่ยวข้องกัน)
ตลอดจนการเรียกเก็บค่าตอบแทนการใช้ทรัพย์สินและบริการ ซึ่งเป็นไปตามปกติธุรกิจ”
รายละเอียดของรายการระหว่างกันของบริษัทฯ และบริษัทย่อยกับบริษัทและบุคคลที่เกี่ยวข้องกัน
มีดังนี้

(1) รายการที่เกี่ยวข้องกันกับบริษัท จังเกิลเวิลด์ จำกัด

บริษัท จังเกิลเวิลด์ จำกัด เป็นบริษัทที่นายไพศาล เตชะรัตนไชย รองประธานกรรมการของบริษัทฯ
ผู้ถือหุ้นในอัตราร้อยละ 24.8 ของทุนจดทะเบียนของบริษัทดังกล่าว ในปี 2547 บริษัทฯ
ได้ชำระค่าเช่าที่ดินให้กับบริษัท จังเกิลเวิลด์ จำกัด เป็นจำนวน 1.5 ล้านบาท
ค่าเช่าที่ดินดังกล่าวเป็นค่าเช่าที่ดินจำนวน 300 ไร่ของบริษัทดังกล่าว ซึ่งตั้งอยู่ในอำเภอศรีมหาโพธิ
จังหวัดปราจีนบุรี ที่บริษัทฯ ได้ใช้ในการเก็บสัตว์ที่มีเกินความจำเป็น
การเพาะเลี้ยงและขยายพันธุ์สัตว์ โดยสัญญาเช่าดังกล่าวมีกำหนด 5 ปีนับแต่ปี 2545
ในอัตราค่าเช่าปีละ 1.5 ล้านบาท ทั้งนี้เป็นไปตามมติของที่ประชุมคณะกรรมการของบริษัทฯ
เมื่อวันที่ 28 พฤศจิกายน 2544

(2) รายการกับกรรมการและบุคคลที่เกี่ยวข้องกัน

ในปี 2543 บริษัทฯ ได้กู้เงินจากธนาคารแห่งหนึ่งในประเทศจำนวน 80.20 ล้านบาท
เพื่อใช้เป็นทุนหมุนเวียนของบริษัทฯ จำนวน 53.20 ล้านบาท และให้บริษัทย่อยกู้ยืมต่อจำนวน 27
ล้านบาท การกู้ยืมดังกล่าว บริษัทฯ ได้ขอให้นายไพศาล เตชะรัตนไชย รองประธานกรรมการ
นำบัญชีเงินฝากประจำกับธนาคารดังกล่าว เป็นหลักทรัพย์ค้ำประกัน ต่อมาเมื่อเดือนมิถุนายน 2545
นายไพศาลต้องการที่จะขอถอนค้ำประกันคืน ที่ประชุมคณะกรรมการบริษัทฯ ครั้งที่ 6/2545
จึงได้อนุมัติให้บริษัทฯ
ขอให้นายไพศาลถอนเงินจากบัญชีเงินฝากประจำเพื่อชำระหนี้แก่ธนาคารดังกล่าวแทนบริษัทฯ
โดยบริษัทฯ จะผ่อนชำระคืนเงินกู้ดังกล่าวให้แก่นายไพศาลเป็นรายเดือนมีกำหนดไม่เกินเดือนตุลาคม
2547 (ซึ่งต่อมาบริษัทฯ ได้รับการขยายเวลาการชำระคืนออกไปไม่เกินเดือนสิงหาคม 2548)
ในอัตราดอกเบี้ยร้อยละ 13.0 ต่อปี ในปี 2547 บริษัทฯ
ได้ผ่อนชำระคืนเงินต้นให้กับนายไพศาลเป็นจำนวน 27 ล้านบาท คงเหลือเงินต้นค้างชำระ ณ
วันสิ้นปี 2547 เป็นจำนวน 14.20 ล้านบาท

บริษัทย่อยมีเงินกู้ยืมระยะสั้นค้างจ่ายจำนวน 6 ล้านบาท
ซึ่งเป็นเงินที่บริษัทย่อยได้กู้ยืมจากนายไพศาล เตชะรัตนไชย รองประธานกรรมการของบริษัทฯ
มาตั้งแต่เดือนสิงหาคม 2547 เป็นจำนวน 8 ล้านบาท
โดยบริษัทย่อยชำระดอกเบี้ยให้ในอัตราร้อยละ 13 ต่อปี และได้ผ่อนชำระคืนเงินต้นในปี 2547
เป็นจำนวน 2 ล้านบาท ณ วันสิ้นปี 2547 บริษัทย่อยมีเงินกู้เหลือที่จะต้องชำระอีก 6 ล้านบาท

(3) รายการกับบุคคลและกิจการอื่น

เมื่อเดือนกันยายน 2547 บริษัทฯ ได้กู้ยืมเงินระยะสั้นจากบริษัทในประเทศแห่งหนึ่ง เป็นจำนวน 45
ล้านบาท โดยได้นำทะเบียนรถโค้ชที่มีไว้บริการจำนวน 40 คันวางเป็นประกัน
เงินกู้ยืมจำนวนนี้มีอัตราดอกเบี้ยร้อยละ 6.75 ต่อปี และมีกำหนดชำระคืนเป็นรายงวด
โดยจะชำระคืนงวดสุดท้ายภายในเดือนเมษายน 2548

นอกจากนั้น ณ วันสิ้นปี 2547 บริษัทฯ มีเงินกู้ระยะสั้นจากบุคคลภายนอกคงค้างเป็นจำนวน 10
ล้านบาท เป็นเงินกู้ยืมที่บริษัทฯ ได้กู้ยืมเพื่อใช้เป็นทุนหมุนเวียน ซื้อสัตว์
และปรับปรุงสิ่งปลูกสร้างตามความจำเป็นจำนวน 15 ล้านบาท โดยได้กู้ยืมมาตั้งแต่เดือนมีนาคม
2547 มีกำหนดชำระคืนเป็นรายงวดงวดละหนึ่งเดือนๆ ละ 1 ล้านบาท ตั้งแต่เดือนสิงหาคม 2547
เป็นต้นมารวมจำนวน 15 เดือนและมีอัตราดอกเบี้ยร้อยละ 14 ต่อปี

ในการทำรายการดังกล่าวข้างต้น บริษัทฯ
และบริษัทย่อยมีนโยบายที่จะมุ่งถึงประโยชน์สูงสุดของบริษัทฯ และบริษัทย่อยเป็นสำคัญ
รายการระหว่างกันที่เกิดขึ้นเนื่องมาจากความจำเป็น เพื่อช่วยในการดำเนินธุรกิจของบริษัทฯ
และบริษัทย่อยให้เป็นไปโดยราบรื่น และเป็นประโยชน์แก่บริษัทฯ และบริษัทย่อยอย่างแท้จริงเท่านั้น
มิได้มีวัตถุประสงค์ใดๆ ที่จะสร้างผลประโยชน์ให้แก่ผู้ที่ให้กู้ยืมเงินมา